Opni dagurinn í Kjósarhreppi þótti vel heppnaður í fyrra . Á morgun , þann 19. júlí , verður sveitin í Kjósarhreppi opnuð fyrir gestum og gangandi undir kjörorðinu “ Kátt í Kjós ” . Þetta er í annað sinn sem Kjósarhreppur efnir til opins dags en í fyrra tókst dagurinn með ágætum og áætlað er að þrjú þúsund manns hafi nýtt sér heimboðið . “ Með þessum hætti vilja Kjósverjar skapa íbúum höfuðborgarsvæðisins og öðrum landsmönnum tækifæri á að fara í sveitaheimsókn og skoða með eigin augum hvað er að gerast þar , ” segir Sigurbjörn Hjaltason sveitarstjóri . “ Þeim landsmönnum fer fækkandi sem hafa bein tengsl við sveitasæluna og vilja því íbúar Kjósarhrepps koma til móts við þá landsmenn sem áhuga hafa á að skreppa í sveitina sér til ánægjuauka . ” Margir aðilar bjóða gestum heim á staði sína . Staðirnir eru : Hvammsvík , Neðri-Háls , Kaffi Kjós , Hurðabak-dýragrafreitur , Eyjar II , Kiðafell , Eyrarkot , Miðdalur , Reynivellir og þá býður Veiðikortið upp á fría veiði í Meðalfellsvatni . Í Félagsgarði verður alvöru sveitamarkaður þar sem vörur úr sveitinni verða kynntar og seldar af yfir 20 aðilum . Björgunarsveitin Kjölur og Kvenfélag Kjósarhrepps verða með kaffi og heitar vöfflur . Úti á íþróttavelli verður eitt stærsta naut landsins , folaldshryssa og stóðhestur , sýning í hundafimi og kassaklifur . Nánari upplýsingar er hægt að fá á www.kjos.is þar sem er meðal annars að finna bækling sem gefinn hefur verið út í tilefni opna dagsins . Í honum eru meðal annars skemmtilegir fróðleiksmolar úr Kjósinni ásamt upplýsingum um hvern stað sem verður opinn .